钦定古今图书集成/方舆汇编/职方典/第1032卷 > 《偶书闽中风土十韵寄金陵知己》吴兆
## 钦定古今图书集成/方舆汇编/职方典/第1032卷 > 《偶书闽中风土十韵寄金陵知己》吴兆

风气南来异，行行岁月赊。梅香逾五岭，猿响类三巴。
时见蛮烟黑，还惊左语哗。舟中喧水碓，城上出人家。
荔子家家种，榕阴处处遮。居民晴著屐，市女晚簪花。
短蜮能伺影，蜼鱼会喷沙。蛎房经雨吐，石𧉧入春华。
剑浦龙何在，螺江事可嗟。“好游非向子，《录异》是王嘉。
乡信难逢雁，归期易及瓜。吾生从汗漫，世路更无涯。”